Președintele PSD, Liviu Dragnea, susține că există suspiciuni de fraudare a alegerilor din partea PNL și USR și spune că a solicitat Biroului Electoral Central (BEC) să pună la dispoziția PSD toate aplicațiile informatice pe care Autoritatea Electorală Permanentă (AEP) le va folosi pentru distribuirea mandatelor.

„Sunt foarte preocupat şi îngrijorat. Acesta este motivul pentru care am solicitat oficial BEC, în numele partidului, să ne pună la dispoziţie toate aplicaţiile informatice pe care AEP le va folosi, (...) ca fiecare reprezentant al nostru să poată, pe o tabletă, să verifice dacă ceea ce este, după ce se introduc datele, ceea ce scrie în lege şi ceea ce au votat românii”, a declarat duminică la România TV președintele PSD, Liviu Dragnea.

Dragnea a spus că la Guvern există un grup de tineri angajați care sunt „postaci pentru Dacian Cioloș, pentru PNL și USR”.

„Există un grup de tineri angajați la Guvern, care inițial au fost voluntari, acum am înțeles că li s-a aprobat un bonus de 2.000 - 3.000 de euro pe lună, despre care inițial s-a spus că ei au venit acolo să lucreze la un program de informatizare, dar oamenii din guvern sunt destul de speriați, spun că de fapt acești tineri sunt postaci pentru Dacian Cioloș, pentru PNL și USR. Ne poate spune și nouă ce fac băieții ăia acolo? Ce au făcut până acum? De ce sunt plătiți din bani publici? De ce stau în clădirea Guvernului?”, a continuat Liviu Dragnea care a cerut premierului Cioloș să arate ce activități au făcut aceștia la Guvern.



„Ei au câteva ținte importante — să scadă cât pot din procentele PSD, care contează, pentru ca un eventual vot de încredere (...) să aibă o legitimitate mai mică. 4-5 procente în plus la PNL și USR fac ca aceste două partide să aibă mai mult. Deci pe nuanța asta vor să meargă și spun oameni din interiorul PNL", a declarat Dragnea.

Președintele PSD a mai spus că la partid au primit „fotografii cu pungi cu mită electorală” în județul Prahova și în alte județe.

„Toate aceste lucruri ne fac să ne gândim serios că poate această disperare a lor, generată de faptul că n-au un program economic, n-au ce să le spună românilor, poate să-i ducă cu gândul că aceste alegeri să fie fraudate ca să-și pună «guvernul meu», așa cum spune președintele Iohannis", a spus președintele PSD.



Liviu Dragnea a fost condamnat în aprilie la doi ani de închisoare cu suspendare, fiind acuzat că, în vara anului 2012, la referendumul pentru demiterea lui Traian Băsescu din funcţia de preşedinte al României, ar fi pus la punct un sistem pentru deturnarea rezultatului votului, pentru a se întruni cvorumul necesar demiterii.